షాపింగ్‌ వద్దు.. ఆన్‌లైనే ముద్దు
-  నచ్చిన ఉత్పత్తులను కొనేందుకు 'ఈ' మార్గమే బెటర్‌
-  80 శాతం మంది వినియోగదారులది ఇదే బా(మా)ట
-  యాహూ, మైండ్‌షేర్‌ అధ్యయనంలో వెల్లడి
  న్యూఢిల్లీ: ఆన్‌లైన్‌ షాపింగ్‌కు ఆదరణ అంతకంతకు పెరుగుతోంది. తమకు నచ్చిన ఉత్పత్తులను కొనుగోలు చేసేందుకు గాను 80 శాతం మంది కొనుగోలుదారులు వివిధ స్టోర్లకు తిరిగేకంటే ఆన్‌లైన్‌ మార్గానికే ప్రాధాన్యతనిస్తున్నట్టుగా ఇంటర్‌నెట్‌ దిగ్గజ సంస్థ యాహూ, మైండ్‌షేర్‌ సంస్థలు నిర్వహించిన ఒక సంయుక్త అధ్యయనంలో తేలింది. షాపింగ్‌ విషయంలో కొనుగోలుదారు ప్రవర్తన ఎలా ఉంటోందన్న విషయమై నిర్వహించిన ఈ అధ్యయనంలో పలు ఆసక్తికరమైన విషయాలు వెలుగులోకి వచ్చాయి. 31 శాతం మంది దుకాణానికి వెళ్లి తమకు అవసరమైన వస్తువులను వెతుక్కొని కొనుగోలు చేయడంలో చాలా సమయం వృథా అవుతోందని భావించి ఆన్‌లైన్‌ మంత్రాన్ని జపిస్తున్నారట. 28% మంది వినియోగదారులు ఆన్‌లైన్‌లో లభించే డిస్కౌంట్లు, ప్రమోషన్లను అందిపుచ్చుకొని చౌకగా వస్తువులను కొనుగోలు చేసేందుకు ఇంటర్‌నెట్‌ కొనుగోళ్లకు ఆసక్తి చూపుతున్నట్టు తెలిపింది. అత్యధిక మంది వినియోగదారులు కంప్యూటర్‌, ల్యాప్‌టాప్‌ వంటి డివైజెస్‌ ద్వారా కంటె కూడా ఎక్కువగా మొబైల్‌ ద్వారానే షాపింగ్‌ జరిపేందుకు ఇష్టపుడుతన్నట్టు తెలుస్తోంది. ప్రపంచ వ్యాప్తంగా మొబైల్‌ వ్యవస్థ అంతకంతకు వృద్ధి చెందుతున్న నేపథ్యంలో ప్రపంచంలోని ఇతర దేశాల కంటే కూడా భారత్‌లో ఈ-కామర్స్‌ విభాగం మెరుగ్గా వృద్ధి చెందుతోందని మైండ్‌షేర్‌ దక్షిణాసియా చీఫ్‌ ప్రొడక్ట్‌ ఆఫిసర్‌ ఎం.ఎ.పార్థసారథి తెలిపారు. పెంపుడు జంతువుల సంరక్షణకు అవసరమైన ఉత్పత్తులు, ఎలక్ట్రానిక్‌ ఉత్పత్తులు, జౌళి ఉత్పత్తులను కొనుగోలు చేసేందుకు చాలా మంది ఎక్కువగా మొబైల్‌ను ఉపయోగిస్తున్నట్టుగా ఈ సర్వేలో తేలింది.
మీ స్నేహితులకు రికమెండ్ చెయ్యండి